**28.10.2015. lēmums par Pretcikliskās kapitāla rezerves normas noteikšanu**

**Pretcikliskās kapitāla rezerves (PKR) norma tiek noteikta 0% apmērā. Noteikto PKR normu kredītiestādei specifiskās pretcikliskās kapitāla rezerves aprēķinā izmanto no 2016. gada 1. novembra. Nākamo divu gadu laikā nepieciešamība paaugstināt PKR normu nav paredzama.**

**1.** Saskaņā ar Kredītiestāžu likuma 355. panta pirmo daļu Finanšu un kapitāla tirgus komisija (tālāk tekstā – Komisija) reizi ceturksnī nosaka pretcikliskās kapitāla rezerves (tālāk tekstā – PKR) normu, kas attiecināma uz riska darījumiem, kuri noslēgti ar Latvijas Republikas rezidentiem, ņemot vērā:

1) attiecīgajam ceturksnim aprēķināto PKR orientieri;

2) mainīgos lielumus, kurus tā uzskata par būtiskiem cikliskā sistēmiskā riska novērtēšanai;

3) spēkā esošās Eiropas Sistēmisko risku kolēģijas (tālāk tekstā – ESRK) rekomendācijas par PKR normas noteikšanu.

**2.** PKR normu ir nepieciešams noteikt, lai nodrošinātu, ka kredītiestādes ekonomiskās izaugsmes laikā uzkrāj papildus kapitāla bāzi zaudējumu absorbēšanai ekonomiskās lejupslīdes un/vai spriedzes laikā.

**3.** PKR orientieri aprēķina, ņemot vērā Latvijas Republikas rezidentiem izsniegto aizdevumu dinamiku un to attiecības pret iekšzemes kopproduktu (IKP) novirzi no tās ilgtermiņa tendences (turpmāk tekstā – kredīta un IKP novirze).

**4**. Saskaņā ar ESRK rekomendāciju[[1]](#footnote-1) (tālāk tekstā – Rekomendācija), PKR orientieri ir iespējams aprēķināt izmantojot laikrindas, kas balstās uz "plašo" un "šauro" kredītu definīciju. "Plašā" kredīta definīcija ir kredīta vietējam privātajam nefinanšu sektoram[[2]](#footnote-2) atlikums. Uz šīs definīcijas balstīto laikrindu izmanto, lai novērtētu **standartizēto kredīta un IKP novirzi**. "Šaurā" kredīta definīcija Latvijas gadījumā ir banku kredītu vietējam privātajam nefinanšu sektoram atlikums (tas neietver sevī aizņēmumus no nebanku finanšu institūcijām). Uz šīs definīcijas balstīto laikrindu izmanto, lai novērtētu **papildus kredīta un IKP novirzi.**

**5.** Latvijā izmantojot "plašo" kredītu definīciju, kredīta un IKP attiecība 2015. gada 1. ceturksnī bija 100%, bet tās standartizētā novirze bija -42%.[[3]](#footnote-3) Ja kopējā kredīta un IKP attiecība par 2 procentu punktiem pārsniedz ilgtermiņa tendenci, tad PKR etalonnorma lineāri[[4]](#footnote-4) pieaug no nulles līdz augšējai robežai 2.5% apmērā no riska svērto aktīvu apjoma, kad kredīta un IKP novirze sasniedz 10 procentu punktus. Pastāvot -42% novirzei, PKR etalonnorma ir 0%.

**6.** Izmantojot "šauro" kredītu definīciju, kredīta un IKP attiecība 2015. gada 2. ceturksnī bija 46%, bet tās papildus novirze bija -34%[[5]](#footnote-5), kā rezultātā uz papildus kredīta un IKP novirzi balstītā PKR etalonnorma bija 0%. Saskaņā ar Rekomendāciju par PKR orientieri tiek izvēlēta tā PKR etalonnorma, kas vislabāk atspoguļo nacionālās ekonomikas īpatnības. Latvijas gadījumā PKR etalonnorma, kas aprēķināta balstoties uz "šauro" kredīta definīciju sniedz pamatotākus rezultātus nekā izmantojot "plašo" kredītu definīciju. "Šaurās" definīcijas kredītu laikrindas dati ir stabilāki (tie netiek retrospektīvi koriģēti) un ir operatīvāk pieejami. Līdz ar to, Latvijas gadījumā, par PKR orientieri tiek pieņemta PKR etalonnorma, kas aprēķināta no papildus kreditēšanas un IKP novirzes.

**7.** Finanšu situācija Latvijas banku sektorā būtiski nav mainījusies kopš š.g. 29. jūlija Komisijas sēdes. Kaut gan šogad ir parādījušās pirmās kreditēšanas atdzīvošanās pazīmes, tomēr kredītu kopējais atlikums turpina samazināties. Ģeopolitiskā spriedze un nenoteiktība par eksporta iespējām uz Krieviju un ES valstīm ir aktuālākie faktori, kas 2015. gadā ierobežo kreditēšanas atveseļošanos. Kreditēšanas gada samazinājuma temps, kaut arī ir palēninājies, joprojām pārsniedz 4%. Kredītiestāžu izsniegto kredītu vietējam privātajam nefinanšu sektoram atlikums kopš 2008. gada 4. ceturkšņa (kad kredītportfelis bija sasniedzis maksimumu) ir samazinājies par 41%. Kredītportfelim sarūkot, kredītu atlikuma attiecība pret IKP samazinājās no 49% 2014. gada 2. ceturksnī līdz 46% 2015. gada 2. ceturksnī.

Nekustamā īpašuma tirgus attīstību 2015. gada sākumā nelabvēlīgi ietekmēja nenoteiktība attiecībā uz izmaiņām maksātnespējas likumā un grozījumi Imigrācijas likumā, kā rezultātā nekustamā īpašuma tirgus piedzīvoja lejupslīdi. Taču š.g. 2. ceturksnī situācija stabilizējās, ko lielā mērā noteica valsts galvojuma mājokļu iegādes atbalsta programmas ieviešana un “nolikto atslēgu principa” kā izvēles iespējas noteikšana. Tomēr kopumā mājokļa cenas joprojām ir būtiski zemākas nekā pirms krīzes.

Latvijas tautsaimniecības izaugsmes prognoze uz 2015. gadu ir nedaudz palielināta līdz 2.3% līmenim (no 2%)[[6]](#footnote-6). IKP pieaugumu Latvijā ierobežo vāja izaugsme eiro zonā, vājš pieprasījums no Krievijas un rubļa vērtības krišanās. IKP pieaugumu galvenokārt nodrošina iekšzemes patēriņš, bet investīcijas un eksportu 2016. gadā pozitīvi varētu ietekmēt pakāpeniska ārējās vides uzlabošanās. Inflācija saglabājas zem 1%.

**8.** Neviens no citiem papildus mainīgiem lielumiem arī neliecina par nepieciešamību noteikt augstāku PKR normu. Tekošā konta bilance pēc ievērojamām svārstībām 2007. gadā un 2009. gadā kopš 2011. gada sākuma ir nostabilizējusies 0 līdz -5% koridora robežās. Privātā sektora gada procentu maksājumi pret IKP ir sarukuši no 5% līdz 1.6% (ko lielā mērā izskaidro vēsturiski zemais EURIBOR starpbanku likmes līmenis).

**9.** Kopumā, indikatori liecina par to, ka finanšu cikls Latvijas tautsaimniecībā ir mērenas atkopšanās stadijā. Neskatoties uz IKP pieaugumu un zemajām procentu likmēm, kreditēšanas izaugsmes tempi jau sesto gadu pēc kārtas ir negatīvi. Riski saistībā ar valsts ekonomisko attīstību ir sabalansēti un pārmērīgas kreditēšanas risks ir niecīgs.

**10.** Ņemot vērā augstākminētos apsvērumus, Komisija nosaka PKR normu 0% apmērā. Saskaņā ar pašreizējām kreditēšanas un IKP izaugsmes tempu prognozēm, nākamo divu gadu laikā nav paredzama nepieciešamība paaugstināt PKR.

**11.** Komisija 2015. gada 28. septembrī nosūtīja pārējiem Makrouzraudzības padomes dalībniekiem (Latvijas Bankai un Finanšu ministrijai) vēstuli par nodomu noteikt PKR normu 0% apmērā; no abām institūcijām tika saņemta atbilde, ka nav iebildumu pret šādu nodomu.

**12.** Komisija 2015. gada 14.oktobrī nosūtīja ECB notifikāciju par nodomu noteikt PKR normu 0% apmērā; no ECB tika saņemta atbilde, ka tai nav iebildumu pret šādu nodomu.

1. Eiropas Sistēmisko risku kolēģijas 2014. gada 18. jūnija ieteikums par norādījumiem pretciklisko kapitāla rezervju normas noteikšanai (ESRK/2014/1). [↑](#footnote-ref-1)
2. Ietver nefinanšu korporācijas, mājsaimniecības un mājsaimniecības apkalpojošās bezpeļņas institūcijas. Kredīta atlikums atspoguļo ne tikai privātā sektora saistības pret kredītiestādēm, bet arī aizņēmumus no nebanku finanšu institūcijām. [↑](#footnote-ref-2)
3. Kredīta laikrinda no 1995. gada 4. ceturkšņa līdz 2015. gada 1. ceturksnim [↑](#footnote-ref-3)
4. Atbilstoši Rekomendācijas pielikuma 2. daļas norādēm. [↑](#footnote-ref-4)
5. Kredīta laikrinda no 1999. gada 1. ceturkšņa līdz 2015. gada 2. ceturksnim [↑](#footnote-ref-5)
6. Latvijas Bankas prognozes [↑](#footnote-ref-6)